Ion Cristoiu: "Negocierile pentru formarea guvernului vor dura puțin. Iohannis are un interes uriaș să nu fie târguială de funcții".
Ion Cristoiu, despre alegerile de duminică: Iohannis va cere liberalilor să facă sacrificii. "Va avea un obiectiv de mândrie ca PNL și USR PLUS să nu se târguiască pe funcții", spune Cristoiu.
Publicistul Ion Cristoiu spune că după alegerile de duminică negocierile pentru formarea noului Guvern vor dura mai puțin decât de obicei deoarece este pandemie, iar președintele Iohannis va cere liberalilor să facă sacrificii și va avea un obiectiv de mândrie ca PNL și USR PLUS să nu se târguiască pe funcții. Ion Cristoiu: Toată lumea spune, având în vedere experiența anterioară și având în vedere că sunt două partide, capra și varza, că vor fi negocieri îndelungi. Nu-i adevărat. Eu profețesc de pe acum, negocierile vor dura puțin din mai multe motive. 1. Klaus Iohannis are un interes uriaș să nu fie târguiala aia pe funcții. Va face un obiectiv de mândrie. 2. E pandemie și probabil că virusul revine duminică seara pe la ora 9-9.30 și va fi jale. Și atunci poate să facă presiune asupra celor două partide spunând <bă, voi sunteți nebuni? Acum faceți voi negocieri, pe posturi, pe funcții?> Și, într-adevăr, chiar ar avea dreptate pentru că ar pica foarte rău pentru amândouă electoratele, dar mai ales pentru electoratul USR PLUS. Asupra conducerii USR PLUS va fi exercitată o presiune uriașă că e pandemie. 3. Klaus Iohannis va putea în orice moment să impună, mai ales PNL, sacrificii. Președintele a anunțat textual că se va implica în negocieri. De data aceasta vom asista la o altă premieră în istoria României. Uite, fac o profeție. Cred că înainte de convocarea constituțională a partidelor la Cotroceni, ca și cu miniștrii acum, vom spune <președintele a chemat la Cotroceni conducerea USRPLUS>. De ce? Ca să negocieze. Dacă ești coagulatorul, ești peste cele două partide și atunci, probabil, că vom asista la o altă premieră, ei vor veni acolo chemați pe rând. Și după ce se va termina, președinte va anunța că va desemna premier din partea coaliției de guvernare PNL-USRPLUS. Nu cred că va spune din partea PNL, dar, mă rog, poate mă contrazice realitatea.